Það er mjög misjafnt hve löngum tíma skordýr verja sem lirfur við botninn . Að öllu jöfnu eyðir stærsta rykmýstegundin á Íslandi , stundum kölluð stóra toppflugan 1 – 2 árum á botninum og gengur í gegnum fjögur lirfustig á þeim tíma . Púpustig flugunnar er töluvert skemmra , aðeins talið í sólarhringum og síðasta lífsskeið hennar sem fluga , er enn skemmra . Púpa stóru toppflugunnar á það til að vera nokkuð mikið á ferðinni þegar hún stefnir upp á við og því er alveg óhætt að vera nokkur duglegur á inndrættinum með pásum . Helst er að verða var við stóru toppfluguna frá því í maí og fram í júní , breytilegt þó eftir tíðarfari . Slæðumý , sem stundum er kölluð litla toppflugan , á sér að öllu jöfnu skemmra lífsskeið á botninum og er nokkuð síðar á ferðinni , síðla júní mánaðar og í ágúst . Púpa slæðumýs er ekki stór og lætur sig að mestu fljóta áreynslulaust upp á yfirborðið þannig að hægur inndráttur ætti að vera við hæfi . Hér að ofan eru myndir tveggja flugna sem hafa gefist mér vel þegar klekjur mýflugunnar eru á sveimi , en vitaskuld eru þær miklu fleiri , flugurnar sem passa undir þessum kringumstæðum . Ein fluga er í sérstöku uppáhaldi hjá mér þegar stóra toppflugan er á ferðinni og það er svört mjóna ( e : buzzer ) með orange eða rauðum kinnum . Þegar stóra toppflugan er á ferðinni og bleikjan er að úða í sig , þá er hamagangur og það er mín reynsla að það borgar sig að gleyma öllu sem ritað hefur verið um mjónur og hvernig á að veiða þær . Ég hef alveg leyft mér að smitast af hamaganginum og nota frekar hraðan inndrátt , staldra nánast ekkert við , æsi bleikjuna bara meira og meira , þangað til hún tekur með látum . Þeim sem ekki hugnast þessi æsingur er bent á að prófa klassíska votflugur , eins og t.d. Black Pennell og þá endilega sem soft hackel . Þessi fluga hefur verið óhemju vinsæl t.d. í Hlíðarvatni í Selvogi að vori til , einmitt þegar stóra toppflugan er að fara að klekjast út . Flotlína , 9 feta taumur og hægur inndráttur ætti að vera þokkaleg uppskrift , svo fer það bara eftir kokkinum hvernig útkoman verður .